Dr. Jack de Sequeiracho zolm' Abrilache 20ver, 1915 vorsa tednanchea Burmant zalo. Az tea desak Maynmaar nanvan vollkhotat. Erasmo de Sequeira ani Ana Julia de Sa hanchea ekvottak zolmol'lo to dhaktto put. Lyseumant Purtugezintlean xikop kortoch, tannem aplem unchlem xikop Escola Medical de Goa hantum kelem. Bhouch huxarkayen tannem ekvis vorsanche pirayer Medico Ciugiao hi podvi zoddli. Fuddem vochun to voizuki mollar rogtachea sôd-vavracho vixoy hatallunk toyar zatalo, tednam tacho bapuy bhair poddlo. Hangachean tannem voizuki mollak adeus kelo, ani fuddem vochun bapaycho dhondo samballunk laglo.
 Gõyche suttke uprant, Dr. Jack de Sequeira rajkaronnant bhitor sorlo. 1962 vorsantlea May mhoineant tannem 'Gõycho Pokx' ghoddlo. Gõyak Rajyacho panvddo mellunk zai oxea hetun ani fuddarache nodrentlean, eka vorsa uprant tannem Gõycho Pokx ani teach hetun vavurpi her pokxank ekttaim korun tancho Ekvottit Gõykarancho Pokx (United Goans Party) ghoddoylo.
 Gõy Purtugezanchea chopkeantlem mekllem zatoch, 1961 vorsa Bharoti Foujen Gõy aplea tabeant kelem. Uprant 1962 vorsa tannim Gõycho Bharoti Songhant aspav kelo. 1963 vorsa Dezembrache 9ver Gõychi poili vinchnnuk zali.
 He vinchnnuke khatir don mukhel pokx ghoddoylole asle - United Goans Party (UGP), ani dusro Maharaxttr Gomantak Pokx (MGP). Don-ui pokxanche hetu ani sopnam ekameka add aslim. Gõy Maharaxttrant vilin korop ho MGP-cho pengott bandun hetu also. Zalear, Gõy Maharaxttrant vilin korunk divop nam, tem vegllem dovrop ho UGP-cho adar khambo aslo. Vidhan Sobhechea tis (30) zageantle attavis (28) zage Gõyche asle, ani Damanvcho ek ani Diucho ek zago aslo.
 Vinchnnuko zaleo. MGP-ak 16 zage mell'le, ani UGP-k 12. 1964 vorsantlea Janerache 9ver Gõy, Damanv ani Diu Vidhan Sobha ekttaim zali. MGP-cho Dayanand Bandodkar Gõycho Poilo Mukhel Montri zalo.
 MGP ani Maharaxttrantle-i rajkarnni hem polleun satvea sorgar pavle, ani hem sogllem kitem ghoddlam tem Gõy Maharaxttrant ghalche khatiruch ghoddlam mhonn boballunk lagle. Gõy Maharaxttrant ghalpacho boball chodduch vaddunk laglo. Tednam, MGP-chem khottem ani Gõychi vollok nam korun uddounchem sopon khorem ani purem zainam zaunk, Dr. Jack de Sequeiran Lokmot gheunk desacho adlo Prodan Montri Jawaharlal Nehruk sanglem. Nehruchea mornna uprant tich gozal Lal Bahadur Shastrik sangli. Bengllurant Akhil Bharoti Kongres Somitichi zomat choltali thoim vochun Indira Gandhik-ui tich lokmotachi gozal sangli. Kongresicho Gõy fantteacho odhyokx aslolea Purshottam Kakodkaran-ui tench mot Nehru zomea kodde ugtaun lokmot gheunk anik-ui cheponn haddlem. Ani te nodrentlean, gõykaramni Gõy Maharaxttrant vochpachem kiteak addaunk zai tem Gõybhor aplea sangatiam vangdda Dr. Jack de Sequeiran prochar kelo. Ho boball puray desant zalolo. Hich gozal itihasache nodrentlean sangtolo zalear:
31. 05. 1955 - Desacho adlo Prodhan Montri Jawaharlal Nehrun Gõychi osmitay sodanch aglli-veglli urtoli mhon sanglem. 1963 - Jaipurant Bharoti Raxttrik Kongresachem sommelon zalem. Gõy vegllem rakun dovorpachi goroz asa mhonn Prodhan Montri Jawaharlal Nehrun tea sommelonant porot ek pavtt ugddas kelo.
 07. 04. 1964 - 'Congress Parliamentary Board'-an bhasabhas korun Gõy vegllench urtolem mhonn nirnnoy ghetlo.
 21. 01. 1965 - Gõyche Vidhan Sobhent, Gõy Maharaxttrant ghalchem mhonn bhoumot zalem. Tednam Virodhi Pokxacho Fuddari Dr. Jack de Sequeira ani tache vangddi Vidhan Sobhentle uttun bhair gele, sobha-tyag kelo.
 21. 01. 1965 - Gõycho Mukhel Montri Dayanand Bandodkar Maharaxttrantlea lokan Gõy Maharaxttrant ghalunk zai mhonn magnnim korunk ut'tejon ditalo.
 10. 03. 1965 - Mharaxttrache Vidhan Sobhent Gõy Maharaxttrant vilin kelolem zai mhonn soglleanchem ekmot zalem. Toso kaido pas korun, fuddlea vevhara khatir to tannim Parliamentak dhaddlo. 05. 05. 1965 - Zata title vegim Gõyche vixim nirnnoy gheunk Gõycho Khasdar Janardhan Shinkren Lok Sobhe kodde maglem.
 17. 10. 1965 - Gõyam vixim lokmot gheunk tharav ghetlo.
 21. 11. 1966 - Lokmotachea Bilacher bhasabhas korunk Bil Lok Sobhent manddlem.
 01. 12. 1966 - Goa, Daman ani Diu (Opinion Poll Act) 1966 pas kelo.
 03. 12. 1966 - Mukhel Montri Dayanand Bandodkaran aplea podacho rajinamo dilo. Raxttrpotin Gõychi Vidhan Sobha virgollayli.
 13. 12. 1966 - Mukhel Vinchnnuk Odhikarian 16. 01. 1967 disa Lokmot zatolem mhonn tharaylem.
 30. 12. 1966 - Gõy Maharaxttrant vilin korunk zo konn mozot ani adar korta, tankam duddvanchi mozot melltoli mhonn Maharaxttracho Mukhel Montri V. P. Naik ap-khuxen sangtalo.
 16. 01. 1967 - Itihasik Lokmotacho dis. Sokallim 8. 00 tim sanjer 5. 00 meren lokmot zalem.
 19. 01. 1967 - Lokmotacho nikal jahir zalo. Niz gõykaramni Gõy rakun dovorlem. Dr. Jack de Sequeira vangdda khorea gõykaranchem sopon purem zalem.
 Lokmotacho nikal jahir zaun Gõy vegllem urtolem mhonn kollun ailem tednam, niz gõykar khuxal zale. Gõykaramni Dr. Jack de Sequeirak 'Lokmotacho Bapuy' mhonn ubarun dovorlo. Ani azun-ui tosoch ubarun dovorlolo asa.
 Dr. Jack de Sequeira. Niz ani kalljidar Gõykar. Fuddarachi nodor aslolo promannik rajkarnni. Lokmotacho ekuch ek bapuy! Gõykarancho khoro obhiman. Konknni avoy bhas samballun ani rakun samajik, sonvskrutik ani arthik nodrentlean Gõycho dorzo samballunk Ekvottit Gõykaranchea Pokxacho (United Goans Party) sthapnnar ani odhyokx. Ani heach Virodhi Pokxacho adlo khoddegantt fuddari. Kalcho ani aicho, chalto ani sado ani unchlea panvddeavelo legit Gõykar sorgest Dr. Jack de Sequeirak itlo mandta, taka khoro ani favo zavpi man diun te tache bhitor ek boro monis polletat... khoro Gõykar choytat... totvam-muliancho ani xisticho nagrik dektat.
 Dr. Jack de Sequeira aplea jivitant sodanch boreponnache, niz gõykarponnache ani totvam-mulianche tatt manen panvdde choddun aplea sangati gõykarank, tantuntlea rajkarnniank to dekh dovrun gelo. Punn aichea rajkarnniank tachi ti dekh tannem ghoddoun dovorlolea itihasant gudd'ddeak marlea he gozalicher uloun-boroun orth nam. Dr. Jack de Sequierak lagun Gõy vegllem dovrunk jem itihasik lokmot zalem tacho foll ami azun-ui jivo itihas mhonn bhogtanv ani fuddaracho-i gõykar to jivo itihas bhogtolo hantum il'lo-i dubav nam. 